Cuneiform Tablet Kt 94/k 955 (AKT 6a 59)
Cuneiform tablet, dated to the Old Assyrian Period (ca. 1950-1850 BC).
Genre: unknown
Transliteration:
ša-lim-a-šùr šu-bé-lúm ù en-na-sú-in na-aṣ-bu-tù-ma um-ma šu-bé-lúm-ma a-na ša-lim-a-šùr a-na mì-nim tù-kà-al-ni-a-tí um-ma ša-lim-a-šur-ma a-na ḫu-bu-ul a-bi-ku-nu ša KÙ.BABBAR ú-ša-qí-lu ú-kà-al-ku-nu um-ma šu-bé-lúm-ma a-na ki ma-ṣí KÙ.BABBAR tù-kà-al-ni-a-tí a-na 1 GÚ-at ù 2 GÚ KÙ.BABBAR tù-kà-al-ni-a-tí um-ma ša-lim-a-šur-ma lu 1 GÚ lu 2 GÚ a ma-lá ṭup-pí ḫa-ru-mu-tim ša a-na ḫu-bu-ul a-bi-ku-nu KÙ.BABBAR ú-ša-qí-lu ú-kà-al-ku-nu ù qá-dum ṣí-ib-tí-šu a-na 5 GÚ KÙ.BABBAR i-tù-ar šu-bé-lúm uz-na-tí-ni il₅-pu-ut ša ni-iš a-lim{ki} ta-mu-ú lu-ú kà-i-lá a-na a-wa-tim a-ni-a-tim kà-ru-um kà-ni-iš i-dí-ni-a-tí-ma IGI GÍR ša a-šùr ší-bu-tí-ni ni-dí-in IGI MAR.TU-ba-ni IGI šu-ku-bi-im